DA Den Europæiske Unions Tidende C 92/10

Bekendtgørelse til de personer, der er omfattet af de restriktive foranstaltninger i Rådets afgørelse 2011/137/FUSP, som ændret ved Rådets afgørelse 2011/178/FUSP, og i Rådets forordning (EU) nr. 204/2011 vedrørende restriktive foranstaltninger på baggrund af situationen i Libyen, som ændret ved Rådets gennemførelsesforordning (EU) nr. 288/2011

2011/C 92/06

RÅDET FOR DEN EUROPÆISKE UNION

Følgende oplysninger bekendtgøres hermed for de personer og enheder, der er anført i bilag I og III til Rådets afgørelse 2011/137/FUSP, som ændret ved Rådets afgørelse 2011/178/FUSP (1), og i bilag II til Rådets forordning (EU) nr. 204/2011 vedrørende restriktive foranstaltninger på baggrund af situationen i Libyen, som ændret ved Rådets gennemførelsesforordning (EU) nr. 288/2011 (2).

De Forenede Nationers Sikkerhedsråd har besluttet, at de personer, der er opført på listen i bilag I til UNSCR 1973 (2011), skal være omfattet af rejserestriktioner i henhold til punkt 15 og 16 i UNSCR 1970 (2011), og at de personer og enheder, der er opført på listen i bilag II til UNSCR 1973 (2011), skal være omfattet af indefrysning af aktiver i henhold til punkt 17, 19, 20 og 21 i UNSCR 1970 (2011).

De berørte personer kan til enhver tid til den FN-komité, der er nedsat i henhold til punkt 24 i UNSCR 1970 (2011), med tilhørende dokumentation indgive en anmodning om, at afgørelsen om at opføre dem på FN's liste tages op til fornyet overvejelse. Sådanne anmodninger stiles til følgende adresse:

United Nations — Focal point for delisting Security Council Subsidiary Organs Branch Room S-3055 E New York, NY 10017 UNITED STATES OF AMERICA

Yderligere oplysninger: http://www.un.org/sc/committees/751/comguide.shtml

I forlængelse af FN's beslutning har Rådet for Den Europæiske Union besluttet, at de personer og enheder, der er nævnt i ovennævnte bilag til UNSCR 1973 (2011), skal opføres på listen over personer og enheder, som er omfattet af de restriktive foranstaltninger i Rådets afgørelse 2011/137/FUSP og Rådets forordning (EU) nr. 204/2011. Grundene til udpegelse af de pågældende personer fremgår af de relevante rubrikker i bilag I og III til Rådets afgørelse og i bilag II til Rådets forordning.

De berørte personer og enheder gøres opmærksom på muligheden for at indgive en anmodning til de kompetente myndigheder i den eller de relevante medlemsstater, jf. de websteder, der er anført i bilag IV til forordning (EU) nr. 204/2011, med henblik på at opnå tilladelse til at anvende indefrosne pengemidler i forbindelse med basale behov eller specifikke betalinger (jf. artikel 7 i forordningen).

De berørte personer og enheder kan til Rådet indgive en anmodning med tilhørende dokumentation om, at afgørelsen om at opføre dem på ovennævnte lister tages op til fornyet overvejelse, til følgende adresse:

Rådet for Den Europæiske Union Generalsekretariatet TEFS Coordination Rue de la Loi/Wetstraat 175 1048 Bruxelles/Brussel BELGIQUE/BELGIË

Der gøres ligeledes opmærksom på, at de berørte personer og enheder har mulighed for at indbringe Rådets afgørelse for Den Europæiske Unions Ret på de betingelser, der er fastsat i artikel 275, stk. 2, og artikel 263, stk. 4 og 6, i traktaten om Den Europæiske Unions funktionsmåde.

(1) EUT L 78 af 24.3.2011.

(2) EUT L 78 af 24.3.2011.